‘ઊભો રહે.’ કહી પંડિતજી પાછા ફર્યા. મનસુખે વિચાર્યું કે પંડિતજી પ્રસન્ન દેખાય છે. કદાચ મારા માટે કાંઈ લેવા ગયા હોય એવું તેણે અનુભવ્યું. તેના મનમાં ફરી પંડિતજી માટે અહોભાવ જાગ્યો. પંડિતજી બહાર આવતા દેખાયા. તેમના હાથમાં પાણીનો લોટો હતો. મનસુખનું ગળું-કંઠ ભરાઈ આવ્યા. તેને થયું કે પંડિતજી સાચે જ ભગવાન છે. જેવું બોલતા હતા એવું જ વર્તન છે. તેને પાણી પીવાની ઈચ્છા નહોતી, છતાં આજ પંડિતજીના હાથનું પાણી પીવા એનું મન બેચેન બની ગયું. તેના મનમાં પંડિતજી પિતાતુલ્ય લાગ્યા. સામે ઊભેલા પંડિતજીમાં તેને રામ-કૃષ્ણનાં દર્શન થયાં.